3 โบรกฯเคาะ 20 ต.ค.ประมูลหุ้น IFEC รอบใหม่ ลดราคากระหน่ำเหลือ 2.20 บ.
3 โบรกฯเคาะวันประมูลหุ้น IFEC ส่วนของ "หมอวิชัย" รอบใหม่ 20 ต.ค.นี้! ลดราคากระหน่ำเหลือ 2.20 บ.
11 ต.ค. 2560

ผู้สื่อข่าวรายงานว่า บริษัทหลักทรัพย์ เคทีบี (ประเทศไทย) จำกัด ,บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) และ บริษัทหลักทรัพย์ ทรีนิตี้ จำกัด มีความประสงค์ที่จะนำหุ้น บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ของนายวิชัย ถาวรวัฒนยงค์ ขายทอดตลาดอีกครั้งในวันที่ 20 ต.ค.60
โดยจะเริ่มทำการขายทอดตลาดเวลา 10.00 น. ต่อเนื่องไปจนกว่าจะดำเนินการขายแล้วเสร็จแต่ไม่เกินเวลา 12.00 น. ณ ห้องสโรชา ชั้น 3 โรงแรมอโนมากรุงเทพ แขวงลุมพินี เขตปทุมวัน กรุงเทพมหานคร
สำหรับรายการหลักทรัพย์ที่จะทำการขายทอดตลาดมีดังนี้
1.หุ้นสามัญบริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC จำนวน 30,786,666 หุ้น ราคาขายขั้นต้น 2.20 บาทต่อหุ้น รวมเป็นเงิน 67,730,665 บาท โดยหลักทรัพย์ดังกล่าวจำนำและเป็นหลักประกันของบริษัทหลักทรัพย์ ทรีนีตี้ จำกัด
2.หุ้นสามัญบริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC จำนวน 22,775,000 หุ้น ราคาขายขั้นต้น 2.20 บาทต่อหุ้น รวมเป็นเงิน 50,105,000 บาท โดยหลักทรัพย์ดังกล่าวเป็นหลักประกันของบริษัทหลักทรัพย์ เมย์แบงก์ (ประเทศไทย) จำกัด (มหาชน)
3.หุ้นสามัญบริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC จำนวน 3,900,000 หุ้น ราคาขายขั้นต้น 2.20 บาทต่อหุ้น รวมเป็นเงิน 8,580,000 ล้านบาท โดยหลักทรัพย์ดังกล่าวหลักประกันของบริษัทหลักทรัพย์ เคทีบี (ประเทศไทย) จำกัด
โดยผู้ที่ต้องการเข้าสู้ราคาต้องแสดงความจำนงเข้าสูงราคา โดยการลงทะเบียนเพื่อเข้าสู้ราคาตั้งแต่เวลา 9.00 น.เป็นต้นไป
 
อนึ่งก่อนหน้านี้บริษัทหลักทรัพย์ 3 แห่ง ได้นำหุ้น IFEC ของนายวิชัย ถาวรวัฒนยงค์ ขายทอดตลาดไปแล้ว 2 ครั้ง โดยทำการขายทอดตลาดครั้งแรกวันที่ 31 ก.ค.60 กำหนดราคาตั้งต้นที่ 3.10 บาท ปรากฏว่าในวันดังกล่าวไม่มีผู้เข้ามาลงทะเบียนเข้าร่วมประมูล จึงทำให้ทั้ง 3 โบรกฯ ต้องประกาศยุติการขายทอดตลาดหุ้น IFEC
ขณะที่ได้จัดการประมูลใหม่อีกครั้งในวันที่ 10 ส.ค.60 กำหนดราคาขายตั้งต้นที่ 2.50 บาท อย่างไรก็ตามการขายทอดตลาดครั้งที่ 2 ยังไม่มีผู้เข้าร่วมประมูลเช่นกัน
ทั้งนี้ราคาหุ้น IFEC ก่อนถูกพักการซื้อขายเมื่อวันที่ 11 ม.ค.60 อยู่ที่ 3.10 บาท